Klima- og miljødepartementet

Kap. 1400, 1410, 1412, 1420, 1471, 1481, 4420, 4481

Prop. 23 S

(2021–2022)

Proposisjon til Stortinget (forslag til stortingsvedtak)

Endringer i statsbudsjettet 2021 under
Klima- og miljødepartementet

Tilråding fra Klima- og miljødepartementet 26. november 2021,
godkjent i statsråd samme dag.
(Regjeringen Støre)

# Innledning

I denne proposisjonen legger Klima- og miljødepartementet fram forslag til endringer i statsbudsjettet for 2021.

# Endringsforslag

Kap. 1400 Klima- og miljødepartementet

Post 01 Driftsutgifter

Det foreslås å redusere bevilgningen med til sammen 1,8 mill. kroner.

Bevilgningen foreslås omdisponert til følgende formål:

* 0,5 mill. kroner til etter- og videreutdanningstilbud i tradisjonelt bygghåndverk ved NTNU, jf. omtale under kap. 1400, post 76
* 0,7 mill. kroner til GenØks innlemmelse i NORCE, jf. omtale under kap. 1410, post 72
* 0,6 mill. kroner til erstatningsoppgjør under nasjonalparkplanen, jf. omtale under kap. 1420, post 34.

Post 21 Spesielle driftsutgifter

Det foreslås å redusere bevilgningen med 0,9 mill. kroner mot tilsvarende økning på kap. 1420, post 34.

Post 76 Støtte til nasjonale og internasjonale miljøtiltak, kan overføres

Det foreslås å øke bevilgningen med 0,5 mill. kroner mot en tilsvarende reduksjon under kap. 1400, post 01. Etter og videreutdanningstilbudet i tradisjonelt bygghåndverk v/NTNU mottar årlig tilskudd fra Klima- og miljødepartementet. For å gjennomføre aktivitet i 2021 som ikke lot seg gjennomføre i 2020 på grunn av koronapandemien styrkes denne ordningen midlertidig.

Kap. 1410 Kunnskap om klima og miljø

Post 72 Tilskudd til GenØk – senter for biosikkerhet

GenØk – Senter for biosikkerhet er et kompetansesenter på genteknologi lokalisert i Tromsø. Fra høsten 2021 blir GenØk en del av forskningskonsernet NORCE (Norwegian Research Centre AS). GenØk vil bestå som et samlet fagmiljø, men med plassering i NORCE sine lokaler i Tromsø, som NORCE – Senter for biosikkerhet. GenØk har kostnader knyttet til flyttingen inn i NORCEs lokaler, inkludert kostnader til installasjon og oppgradering av laboratorie-utstyr i nye lokaler til nødvendig sikkerhetsstandard for å kunne drive forskning på genmodifiserte organismer. Bevilgningen foreslås økt med 0,7 mill. kroner mot reduksjon i bevilgningen under kap. 1400, post 01 med 0,7 mill. kroner.

Kap. 1412 Meteorologiformål

Post 70 Internasjonale samarbeidsprosjekt

Bevilgningen på posten dekker kontingenter til deltakelse i internasjonale meteorologiske organisasjoner. Bevilgningen foreslås redusert med 1,3 mill. kroner, grunnet reduserte kostnadsanslag. Mindrebehovet skyldes i hovedsak lavere kontingentkrav enn antatt i revidert budsjett.

Kap. 1420 Miljødirektoratet

Post 23 Oppdrags- og gebyrrelatert virksomhet, kan overføres

Det foreslås å øke bevilgningen med 3,6 mill. kroner. Endringen skyldes antatte merinntekter knyttet til arbeid med konsesjonsbehandling og tilsyn innen forurensningsområdet, jf. omtale under kap. 4420, post 06.

Post 32 Statlige erverv, fylkesvise verneplaner, kan overføres

Det foreslås å øke bevilgningen med 5,3 mill. kroner mot en tilsvarende reduksjon under kap. 1420, post 36. Midlene skal finansiere erstatningsoppgjør for tidligere vernede områder.

Post 33 Statlige erverv, nytt landbasert vern, kan overføres

Det foreslås å øke bevilgningen med 0,4 mill. kroner mot en tilsvarende reduksjon under kap. 1420, post 36. Midlene skal dekke utgifter knyttet til grensemerking av Raet nasjonalpark og kostnader ved oppstart av prosess for nye verneområder.

Post 34 Statlige erverv, nasjonalparker, kan overføres

Det er behov for å styrke bevilgningen for å dekke forventede utgifter til erstatningsoppgjør for tidligere vernede områder. Bevilgningen foreslås derfor økt med 2 mill. kroner mot reduksjon på 0,6 mill. kroner under kap. 1400 post 01, 0,9 mill. kroner under kap. 1400 post 21, og 0,5 mill. kroner under kap. 1420 post 36.

Post 36 Statlige erverv, marint vern, kan overføres

Det foreslås å redusere bevilgningen med til sammen 6,2 mill. kroner. Bevilgningen foreslås omdisponert til følgende formål:

* 5,3 mill. kroner til utestående forpliktelser knyttet til erstatningsoppgjør for tidligere vernede områder, jf. omtale under kap. 1420, post 32.
* 0,4 mill. kroner til grensemerking Raet nasjonalpark og utgifter til oppstart av nye verneområder, jf. omtale under kap. 1420, post 33.
* 0,5 mill. kroner til erstatningsoppgjør for å dekke forventede utgifter til erstatningsoppgjør for tidligere vernede områder jf. omtale under kap. 1420, post 34.

Post 38 Restaurering av myr og annen våtmark, kan overføres

Det foreslås å redusere bevilgningen med 0,5 mill. kroner med bakgrunn i realistisk budsjettering.

Post 61 Tilskudd til klimatiltak, og klimatilpasning, kan overføres

Bevilgningen foreslås redusert med 91 mill. kroner. I 2021 er det bevilget 224 mill. kroner på posten. Med justering i forbindelse med revidert nasjonalbudsjett og overføringer fra 2020 er disponibelt beløp for utbetalinger i 2021 på 274, 4 mill. kroner. Som følge av koronapandemien, og ordinære forsinkelser, er det sannsynlig med forsinket utbetalingstakt for prosjekter som har fått tilsagn. Prognosene tilsier utbetaling på om lag 183 mill. kroner på posten i 2021. Bevilgningen på posten foreslås derfor redusert med 91 mill. kroner. Det foreslås tilsvarende en økning av tilsagnsfullmakten. I tillegg foreslås fullmakten økt med 34,5 mill. kroner knyttet til retildeling av tidligere gitte tilsagn som ikke kommer til utbetaling. Tilsagnsfullmakten foreslås økt med 125,5 mill. kroner fra 287,7 mill. kroner til 413,2 mill. kroner.

Post 62 Tilskudd til grønn skipsfart, kan overføres

Bevilgningen foreslås redusert med 33 mill. kroner. Forsinkelse i prosjektene som har fått tilsagn gjør at utbetalinger vil komme senere enn først antatt. Dette medfører et estimert mindreforbruk på 33 mill. kroner. Tilsagnsfullmakten på posten foreslås økt tilsvarende.

I tillegg foreslås det å øke tilsagnsfullmakten knyttet til endringer gjort i revidert nasjonalbudsjett for 2021. Etter en justering både fra RNB 2021 og estimert mindreforbruk nå på 33 mill. kroner, foreslås tilsagnsfullmakten å øke med 90,3 mill. kroner. Tilsagnsfullmakten lyder da på 170,3 mill. kroner.

Post 63 Returordning for kasserte fritidsbåter

Bevilgningen foreslås redusert med 0,8 mill. kroner. Ordningen ble opprettet i 2017 for å gi tilskudd til kommunale anlegg for behandling av kasserte fritidsbåter under 15 fot. Tilskudd til private behandlingsanlegg blir utbetalt fra kap. 1420, post 75. Utbetaling av vrakpant og tilskudd til kjøretøy og fritidsbåter. Kommunale og interkommunale selskap som er egne rettssubjekt, utbetales på kap. 1420, post 75.

Nye anslag tilsier at det vil komme få søknader på ordningen.

Post 69 Opprydningstiltak, kan overføres, kan nyttes under postene 39 og 79

Bevilgningen foreslås redusert med 20,7 mill. kroner. Prognosene knyttet til opprydding i Horten havn er lavere enn opprinnelig prosjektert og bevilgningen på posten kan derfor settes ned. I tillegg foreslås det å øke fullmakten på oppryddingspostene med 13,7 mill. kroner til 112,2 mill. kroner for å inngå langsiktige forpliktelser.

Post 71 Marin forsøpling, kan overføres

Det foreslås å redusere bevilgningen med 10 mill. kroner. Det skyldes i all hovedsak at det er prosjekter som ikke har fått bevilget midler fordi de ikke hadde god nok kvalitet.

Bevilgningen foreslås omdisponert til følgende formål:

* 9,55 mill. kroner til Trollstasjonen, jf. omtale under kap. 1471, post 21.

Resterende reduksjon på 0,45 mill. kroner er med i bakgrunn i realistisk budsjettering.

Post 73 Tilskudd til rovvilttiltak, kan overføres

Det foreslås å redusere bevilgningen med 3 mill. kroner med bakgrunn i realistisk budsjettering.

Post 74 CO2-kompensasjonsordning for industrien

Målet med ordningen er å motvirke risikoen for karbonlekkasje gjennom å kompensere norsk industri for økte kraftpriser som følge av EUs kvotesystem for CO2-utslipp (EU ETS). Flere støtteberettigede virksomheter har rapportert om vesentlig kapasitetsreduksjon for produksjonsåret 2020, hvilket gir utslag i lavere utbetalinger til de aktuelle virksomhetene. Utbetalingene av CO2-kompensasjonen for produksjonsåret 2020 utbetales i 2021. Utbetalingen er sluttført, og som følge av lavere utbetalinger enn forutsatt foreslås det å redusere bevilgningen med 40,8 mill. kroner.

Post 75 Utbetaling for vrakpant og tilskudd til kjøretøy og fritidsbåter, overslagsbevilgning

Det foreslås å redusere bevilgningen med 11 mill. kroner. Oppdaterte prognoser tilsier at det er behov for å justere bevilgningen ned.

Det er generelt stor usikkerhet rundt budsjetteringen av tilskudd til kasserte fritidsbåter, utbetaling av vrakpant til nye kjøretøygrupper og utbetaling av driftstilskudd til behandlingsanlegg som tar imot fritidsbåter og de nye kjøretøygruppene. Denne usikkerheten har vært særlig stor i 2021 som følge av koronasituasjonen.

Post 76 Refusjonsordninger, overslagsbevilgning

Det foreslås å øke bevilgningen med 5 mill. kroner.

På posten utbetales refusjon av spilloljeavgift og refusjon av gift på hydrofluorkarbon (HFK) og perfluorkarbon (PFK) med et opprinnelig budsjett på 70 mill. kroner til spillolje og 105 mill. kroner til HFK/PFK-gasser. Det er forventet en økt utbetaling på HFK/PFK-gasser på 5 mill. kroner. Grunnen til økningen er at Stiftelsen Naturgass planlegger å sende inn en mindre tank til destruksjon innen slutten av året.

Post 81 Naturarv og kulturlandskap, kan overføres, kan nyttes under post 21

Det foreslås å redusere bevilgningen med 0,3 mill. kroner med bakgrunn i realistisk budsjettering.

Post 85 Naturinformasjonssentre, kan overføres

Det foreslås å øke bevilgningen med 8 mill. kroner mot tilsvarende reduksjon på kap. 553, post 68 under Kommunal- og moderniseringsdepartementet. Den kommunale kompensasjonsordningen under kap. 553 post 68 ble vedtatt opprettet av Stortinget i februar 2021 (jfr. Prop. 79 S (2020–2021) økonomiske tiltak i møte med pandemien. Ordningen skulle sette kommunene bedre i stand til å hjelpe lokalt næringsliv gjennom pandemien. Videre skulle ordningen også være en ventilordning for virksomheter som faller helt eller delvis utenfor de generelle kompensasjonsordningene, herunder autoriserte besøkssentre for natur og verdensarv. Flere sentre har i 2021 hatt lavere omsetning enn i et normalår grunnet manglende billett- og salgsinntekter fra norske og utenlandske turister. Sentrene har i svært liten grad mottatt kompensasjonstilskudd via kommunene fra nevnte ordning, ei heller fra andre kompensasjonsordninger. Flere av dem møter nå derfor alvorlige økonomiske utfordringer. De naturinformasjons- og verdensarvsentre som grunnet pandemien går med tap i 2021, kan søke om å få deler av tapet dekket ved ekstra tilskudd.

Kap. 1471 Norsk Polarinstitutt

Post 21 Spesielle driftsutgifter, kan overføres

Bevilgningen foreslås økt med 9,6 mill. kroner mot tilsvarende reduksjon under kap. 1420, post 71.

Det har nylig oppstått en akutt situasjon ved at det etablerte lossestedet for lossing av forsyninger til forskningsstasjonen Troll i Dronning Maud Land ikke lenger kan benyttes, fordi isbremmen har sprukket opp. Det må etableres et nytt lossested ved kysten av Dronning Maud Land i Antarktis for å sikre leveranser av forsyninger inn til Trollstasjonen for å sikre forsvarlig helårsdrift av den norske forskningsstasjonen.

De ekstraordinære tiltakene for å etablere et nytt lossested inkluderer bruk av det isgående forskningsfartøyet Kronprins Haakon med innleid helikopter. Dette innebærer en tilleggskostnad på 9,6 mill. kroner i 2021.

Kap. 1481 Klimakvoter

Post 22 Kvotekjøp, generell ordning, kan overføres

Bevilgningen foreslås redusert med 150 mill. kroner.

Reduksjonen i anslåtte utgifter skyldes underlevering på flere av kontraktene for kvotekjøp. Anslag på kvotekjøp er basert på det som staten i henhold til kjøpskontrakter er juridisk forpliktet til å betale for. Faktiske utbetalinger er avhengige av utviklingen i hvert enkelt prosjekt. For eksempel vil mengden kvoter som genereres fra søppelfyllingsprosjekter avhenge av hvor mye metan den enkelte søppelfyllingen klarer å fange opp, som igjen kan avhenge av mengden søppel som deponeres. Kontraktene Norge har inngått er off-take avtaler, som innebærer at selger kun er forpliktet til å levere det antall kvoter som prosjektet genererer. Kontraktene er utformet slik at vi først betaler når kvotene er overført til statens konto i det internasjonale kvoteregisteret.

Kap. 4420 Miljødirektoratet

Post 06 Gebyrer, fylkesmannsembetenes miljøvernavdelinger

Bevilgningen foreslås økt med 3,6 mill. kroner som følge av forventede merinntekter knyttet til økt omfang av arbeid med konsesjonsbehandling og tilsyn i forurensningssaker. Det foreslås en tilsvarende økning av tilhørende utgifter, jf. kap. 1420, post 23.

Post 07 Gebyrer, kvotesystemet

Det foreslås å redusere bevilgningen med 13 mill. kroner. Reduksjonen i anslåtte inntekter fra gebyrer knyttet til klimakvoter skyldes oppdaterte anslag. Endrede gebyrbestemmelser i klimakvoteforskriften og endring i fase IV i kvotesystemer gjør at det er vanskelig å estimere inntekten. Nye prognoser for inntekter for 2021 er på 16 mill. kroner.

Post 40 Salg av festetomter i statlig sikrede friluftsområder

På noen av de eiendommene som Miljødirektoratet har blitt eier av gjennom statlig sikring av friluftslivsområdene, har det fra tidligere tider eksistert festeforhold. En del av festerne har fått mulighet til innløsning av festetomtene sine. Det foreslås bevilget 4,5 mill. kroner som følge av inntekter fra disse.

Kap. 4481 Salg av klimakvoter

Post 01 Salgsinntekter

Det foreslås å øke bevilgningen med 654,9 mill. kroner til 1 802 mill. kroner. Økningen i anslåtte inntekter fra salg av klimakvoter skyldes oppdaterte anslag for kvotepris og valutakurs.

Tilbakebetaling av skogvernerstatning

Det blir tilbakebetalt 1,6 mill. kroner av skogvernerstatning fra en grunneier som heller ønsket oppgjøret delvis som makeskifte. Tilbakebetalingen inntektsføres på kap. 5309, post 29.

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2021 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2021 under Klima- og miljødepartementet i samsvar med et vedlagt forslag.

Forslag

til vedtak om endringer i statsbudsjettet for 2021 under
Klima- og miljødepartementet

I

I statsbudsjettet gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 1400 |  | Klima- og miljødepartementet |  |
|  | 01 | Driftsutgifter, reduseres med  | 1 815 000 |
|  |  | fra kr 292 156 000 til kr 290 341 000 |  |
|  | 21 | Spesielle driftsutgifter, reduseres med  | 870 000 |
|  |  | fra kr 62 385 000 til kr 61 515 000 |  |
|  | 76 | Støtte til nasjonale og internasjonale miljøtiltak, kan overføres, økes med  | 485 000 |
|  |  | fra kr 142 278 000 til kr 142 763 000 |  |
| 1410 |  | Kunnskap om klima og miljø |  |
|  | 72 | Tilskudd til GenØk – Senter for biosikkerhet, økes med  | 700 000 |
|  |  | fra kr 5 310 000 til kr 6 010 000 |  |
| 1412 |  | Meteorologiformål |  |
|  | 70 | Internasjonale samarbeidsprosjekt, reduseres med  | 1 262 000 |
|  |  | fra kr 128 317 000 til kr 127 055 000 |  |
| 1420 |  | Miljødirektoratet |  |
|  | 23 | Oppdrags- og gebyrrelatert virksomhet, kan overføres, økes med  | 3 600 000 |
|  |  | fra kr 147 386 000 til kr 150 986 000 |  |
|  | 32 | Statlige erverv, fylkesvise verneplaner, kan overføres, økes med  | 5 300 000 |
|  |  | fra kr 540 000 til kr 5 840 000 |  |
|  | 33 | Statlige erverv, nytt landbasert vern, kan overføres, økes med  | 400 000 |
|  |  | fra kr 950 000 til kr 1 350 000 |  |
|  | 34 | Statlige erverv, nasjonalparker, kan overføres, økes med  | 2 000 000 |
|  |  | fra kr 2 053 000 til kr 4 053 000 |  |
|  | 36 | Statlige erverv, marint vern, kan overføres, reduseres med  | 6 200 000 |
|  |  | fra kr 6 200 000 til kr 0 |  |
|  | 38 | Restaurering av myr og annen våtmark, kan overføres, reduseres med  | 540 000 |
|  |  | fra kr 29 090 000 til kr 28 550 000 |  |
|  | 61 | Tilskudd til klimatiltak og klimatilpassing, kan overføres, reduseres med  | 91 000 000 |
|  |  | fra kr 200 244 000 til kr 109 244 000 |  |
|  | 62 | Tilskudd til grønn skipsfart, kan overføres, reduseres med  | 33 000 000 |
|  |  | fra kr 57 520 000 til kr 24 520 000 |  |
|  | 63 | Returordning for kasserte fritidsbåter, reduseres med  | 800 000 |
|  |  | fra kr 1 000 000 til kr 200 000 |  |
|  | 69 | Oppryddingstiltak, kan overføres, kan nyttes under postene 39 og 79, reduseres med  | 20 700 000 |
|  |  | fra kr 92 962 000 til kr 72 262 000 |  |
|  | 71 | Marin forsøpling, kan overføres, reduseres med  | 10 000 000 |
|  |  | fra kr 65 690 000 til kr 55 690 000 |  |
|  | 73 | Tilskudd til rovvilttiltak, kan overføres, reduseres med  | 3 000 000 |
|  |  | fra kr 75 326 000 til kr 72 326 000 |  |
|  | 74 | CO2-kompensasjonsordning for industrien, reduseres med  | 40 800 000 |
|  |  | fra kr 2 567 000 000 til kr 2 526 200 000 |  |
|  | 75 | Utbetaling for vrakpant og tilskudd til kjøretøy og fritidsbåter, overslagsbevilgning, reduseres med  | 11 000 000 |
|  |  | fra kr 534 000 000 til kr 523 000 000 |  |
|  | 76 | Refusjonsordninger, overslagsbevilgning, økes med  | 5 000 000 |
|  |  | fra kr 175 000 000 til kr 180 000 000 |  |
|  | 81 | Naturarv og kulturlandskap, kan overføres, kan nyttes under post 21, reduseres med  | 260 000 |
|  |  | fra kr 67 933 000 til kr 67 673 000 |  |
|  | 85 | Naturinformasjonssentre, kan overføres, økes med  | 8 000 000 |
|  |  | fra kr 84 826 000 til kr 92 826 000 |  |
| 1471 |  | Norsk Polarinstitutt |  |
|  | 21 | Spesielle driftsutgifter, kan overføres, økes med  | 9 550 000 |
|  |  | fra kr 102 271 000 til kr 111 821 000 |  |
| 1481 |  | Klimakvoter |  |
|  | 22 | Kvotekjøp, generell ordning, kan overføres, reduseres med  | 150 000 000 |
|  |  | fra kr 280 000 000 til kr 130 000 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 4420 |  | Miljødirektoratet |  |
|  | 06 | Gebyrer, fylkesmannsembetenes miljøvernavdelinger, økes med  | 3 600 000 |
|  |  | fra kr 37 784 000 til kr 41 384 000 |  |
|  | 07 | Gebyrer, kvotesystemet, reduseres med  | 13 000 000 |
|  |  | fra kr 29 012 000 til kr 16 012 000 |  |
|  | 40 | Salg av festetomter i statlig sikrede friluftsområder, bevilges med  | 4 500 000 |
| 4481 |  | Salg av klimakvoter |  |
|  | 01 | Salgsinntekter, økes med  | 654 866 000 |
|  |  | fra kr 1 147 183 000 til kr 1 802 049 000 |  |

II

Tilsagnsfullmakter

Stortinget samtykker i at Klima- og miljødepartementet i 2021 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap. | Post | Betegnelse | Samlet ramme |
| 1420 |  | Miljødirektoratet |  |
|  | 61 | Tilskudd til klimatiltak og klimatilpasning | 413,2 mill. kroner |
|  | 62 | Tilskudd til grønn skipsfart | 170,3 mill. kroner |
|  | 69 | Opprydningstiltak | 112,2 mill. kroner |